О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије према коме Народна скупштина Републике Србије потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Пројекат акцелерације иновација и подстицања раста предузетништва у Републици Србији) између Републике Србије и Међународне банке за обнову и развој, који је потписан 24. децембра 2019. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2019. годину („Службени гласник РС”, бр. 95/18 и 72/19) у члану 3.Б. предвиђено је задуживање код Међународне банке за обнову и развој за Пројекат акцелерације иновација и подстицања раста предузетништва у Републици Србији до 48.000.000 USD, што се односи на зајам који је био предмет преговора одржаних 12. новембра 2019. године, у Канцеларији Светске банке у Београду.

Закључком Владе 05 Број: 48-11054/2019 од 7. новембра 2019. године, утврђена је Oснова за преговоре са Међународном банком за обнову и развој и одређен преговарачки тим Републике Србије.

На преговорима утврђен је коначан износ зајма изражен у EUR противвредности, тако што је примењен курс EUR према USD (0,8965 USD:1 EUR) на дан 31. октобар 2019. године, односно на крају месеца који претходи месецу октобру 2019. године, у којем су преговори одржани, што износи 43.000.000 EUR.

Том приликом стране су договориле услове и начин коришћења зајма у износу од 43.000.000 EUR и усагласиле одредбе Споразума о зајму (Пројекат акцелерације иновација и подстицања раста предузетништва у Републици Србији) између Републике Србије и Међународне банке за обнову и развој (у даљем тексту: Споразум о зајму), чије је потврђивање предмет овог закона.

Споразум о зајму у износу од 43.000.000 EUR који је Међународна банка за обнову и развој одобрила Републици Србији за Пројекат акцелерације иновација и подстицања раста предузетништва у Републици Србији (у даљем тексту: Пројекат) има за циљ унапређење релевантности и изврсности научног истраживања, и иновативног предузетништва и приступа финансирању у циљу раста предузећа, као начин давања доприноса расту и конкурентности Републике Србије.

Пројекат је структуиран кроз спровођење активности подељених у три основне компоненте:

Компонента 1: Реформа сектора истраживања (34 милиона ЕUR) која обухвата следеће под-компоненте:

1.1: Подршка Фонду за науку Републике Србије (22,5 милиона ЕUR) – финансираће се одређени конкурентни програми Фонда за науку, грантови за научне пројекте, грантови за примењена истраживања у циљу подстицања повезивања приватног сектора и истраживања и развоја, као и сарадње са ЕУ, ради лакшег приступа њеним фондовима (посебно кроз Хоризонт 2020 – оквирни програм ЕУ за истраживање и иновације за период 2014-2020. година и будући програм Хоризонт Европа 2021-2027. година), као и другим међународним програмима. Овај сегмент ће обухватити и суфинансирање директних грантова за конципирање и фазни развој програма јавних истраживања, као допуна за ту сврху издвојеним буџетским средствима и средствима ЕУ ИПА 2019 која могу бити додељена. Такође, планирана је и техничка помоћ за креирање програма и рад Фонда за науку, укључујући корпоративно управљање, организациону структуру, праћење и вредновање учинака и друге кључне институционалне елементе. Процењује се да ће на овај начин бити подржано око 220 конкурентних научних пројеката на којима ће бити ангажовано готово 8.000 истраживача из 40-50 институција.

1.2: Реформе института за истраживање и развој (8 милиона ЕUR) – Ова под-компонента ће обухватити институционално реформисање одабраних државних института за истраживање и развој, на добровољној основи. За институте који желе да учествују у програму, на основу резултата самопроцене и екстерне процене, припремиће се појединачни планови трансформације и детаљни акциони планови са одређеним циљевима. Финансијска средства биће опредељена за постизање одређених циљева и омогућити јачање изврсности и релевантности института који учествују.

Процењује се да ће преко 200 истраживача имати користи од овог програма, кроз генерисање 75 колаборативних пројеката са истраживачима и приватним сектором из десет институција.

1.3: Програм сарадње са српском научном дијаспором (3,5 милиона ЕUR) – у оквиру Фонда за науку, како би се удружиле снаге и жеља српске дијаспоре да помогну истраживањима, иновацијама и предузетништву у Републици Србији. Овакав вид техничке помоћи и програм грантова за суфинансирање намењени су привлачењу перспективних научника, истраживача и предузетника из српске дијаспоре, који би својим саветима у доношењу политика и учешћем у управљању и праћењу програма, саветодавним телима и повезивању пренели знање и вештине у матицу и сарађивали на научним и примењеним истраживањима, трансферу технологија и сл.

Процењује се да ће на овај начин корист остварити преко 150 домаћих истраживача и 20 приватних фирми које сарађују са преко 70 припадника српске дијаспоре.

Компонента 2: Акцелерација пословања (7 милиона ЕUR), осмишљења на основу постојећих програма Фонда за иновациону делатност и планирана да се спроведе у оквиру две под-компоненте, од којих је једна намењена раној фази (идејама), а друга предузећима у фази раста (јачање). Свака под-компонента ће обухватити до 20 предузећа (тимови од два оснивача) годишње, изабраних на конкурентној основи од стране инвеститора који учествују. Циљ овог програма је повећање потенцијала за раст предузећа, уз очекиване резултате да најмање 30% преузећа учесника оствари годишњи раст од 10% у периоду 6-12 месеци након програма.

Програм акцелерације пословања биће структуиран на следећи начин:

2.1: Фонд за суфинансирање (5 милиона ЕUR) кроз грантове за суфинансирање у распону од 150.000 до 450.000 ЕUR, у зависности од степена развоја и потреба предузећа. Фонд за суфинансирање обезбедиће средства за спровођење овог програма и покриће до 60% пројектних трошкова. Допринос приватних појединачних инвеститора или других фондова биће најмање 40% укупне пројектне инвестиције. Акценат ће бити на обухвату предузећа чија се делатност заснива на дигиталним технологијама, софтверским и ИТ иновацијама, иновацијама из области науке о живим системима, хране и пољопривреде.

2.2: Програм техничке помоћи (2 милиона ЕUR).

Компонента 3: Имплементација Пројекта, праћење и изградња капацитета (2 милиона ЕUR), укључујући и рад Јединице за имплементацију пројекта, оперативне и фидуцијарне активности (мере заштите животне средине и социјалне заштите, набавке и финансијско управљање), ревизију Пројекта, студије, дефинисање политике/програма и подршку развоју Министарства просвете, науке и технолошког развоја (МПНТР) и сродних институција.

Пројекат је усаглашен са Стратешким оквиром за партнерство (Country Partnership Framework - CPF) за период од 2016. до 2020. године, документом Светске банке за спровођење програма за Републику Србију, између осталог, у областима деловања „Економско управљање и улога државе” и „Раст приватног сектора и економска инклузија”, са циљем унапређења пословне климе и отварања нових радних места. Такође, обухваћен је и Владином Стратегијом научног и технолошког развоја Републике Србије, за период од 2016. до 2020. године - „Истраживање за иновације”.

Све три компоненте Пројекта директно и заједнички доприносе спровођењу наведене стратегије, при чему активности Фонда за науку подржавају превасходно истраживање и развој у јавном сектору, док активности везане за дијаспору пружају подршку иновацијама јавних и приватних субјеката.

Министарство просвете, науке и технолошког развоја (МПНТР) биће задужено за свеукупну координацију и спровођење Пројекта у сарадњи са Фондом за науку и Фондом за иновациону делатност, одговорним за имплементацију њихових компоненти. Јединица за управљање пројектом (ЈУП) биће успостављена у оквиру МПНТР, а државни секретар у МПНТР, задужен за истраживање и технологију (технолошки развој, трансфер технологија и иновациони систем), имаће функцију директора/координатора Пројекта. ЈУП ће спроводити активности везане за имплементацију пројектних компоненти, укључујући техничке, оперативне, еколошке и социјалне заштитне мере, извештавање, праћење и оцену, ревизије, студије и изградњу капацитета у вези са Пројектом.

Извештај са преговора прихваћен је Закључком Владе 05 Број: 48-11581/2019-2 од 21. новембра 2019. године, којим је истовремено усвојен Нацрт споразума о зајму (Пројекат акцелерације иновација и подстицања раста предузетништва у Републици Србији) између Републике Србије и Међународне банке Србије, који је потписан 24. децембра 2019. године у Београду (потписник споразума у име Владе, као заступника Републике Србије, је Синиша Мали, министар финансија).

Свeтскa бaнкa ћe прaтити стaтус Прoјекта и спровођење договорених активности, кроз полугодишње мисије за подршку имплементацији.

У складу са Општим условима Међународне банке за обнову и развој од 14. децембра 2018. године, договорени су следећи финансијски услови:

- износ задужења: 43.000.000 EUR;

- повлачење зајма спроводиће се у складу са одредбама Споразума о зајму;

- рок доспећа: 12 година, укључујући период почека од три године, уз отплату главнице у једнаким ратама, од којих прва доспева 15. маја 2023. године, а последња 15. новембра 2031. године;

- рок расположивости зајма: средства зајма се могу повлачити још четири месеца након 30. септембра 2024. године, што је рок за завршетак Пројекта;

- приступна накнада: 0,25% на укупну главницу (107.500 EUR) и плаћа се из средстава зајма једнократно;

- накнада за неповучена средства: 0,25% на годишњем нивоу на неповучени износ главнице; обрачун провизије на неповучена средства почиње након истека периода од 60 дана након датума потписивања Споразума о зајму;

- каматна стопа: зајмопримац плаћа камату полугодишње (15. мајa и 15. новембра сваке године), за сваки каматни пeриод по Рeфeрeнтноj стопи за валуту заjма (шестомесечни EURIBOR) увeћаној за фиксну маржу од 0,50%, уз могућност различитих врста конверзије, ако се процени да је повољније са становишта управљања јавним дугом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Споразума о зајму.

Одредба члана 2. овог закона садржи текст Споразума о зајму у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.